Fizarana 26 alahahady,15 aprily 2007; lah 3516 teo amin’iny fihaonana voalohan’i vaomihary sy i dokotera ndretsa iny dia efa hita soritra sahady ny fifankahazoana am-po nisy teo amin’izy roa samy nahatsapa fihetseham-po hafahafa ihany koa saingy samy niezaka nanafina an’izany namiratra tsy toy ny isan’andro ny andro tamin’iny fotoana iny! Manga noho ny mahazatra ny lanitra tamin’iny ora iny! Toy ny afo ny fitiavana ka raha vao mahazo rehitra dia miredareda. Andro vitsy taorian’iny fihaonana iny dia namboraka ny fitiavany an’i vaomihary teo amoron’ny farihy iray manganohano, alokalofan’ny akondro mifanafin-dravina, i ndretsa. Safononoky ny hasambarana izy roa teo am-pisantarana an’ilay tadim-pitia hifamatoran’ny fo, noporofoin’ny molotra nifanena tsy nahy. Niha-nisinda tsikelikely tao an-tsain’i vaomihary ilay famaizana hiverina any an-drenivohitra satria efa foana ilay tahotra ny hifanehatra tampoka amin’i beza. Tsy misy toerana hitampifian’ny tahotra intsony ny fo vontom-pitia, ary efa manana mpiaro mahatoky koa izy ankehitriny satria ilay hany sahy nampilefitra ny herisetran’i beza tao an-tanàna no eo anilany. Velom-bolo ihany koa ireo ray aman-drenin’i vaomihary fa sady naharanto fahaizana avy any an- drenivohitra ilay zanany vavy tokana, no nahazo an’ilay notsiriritin’ny tovovavy rehetra tao an-tanàna. Fa tsy toy izany ny fihetseham-pon’ny manodidina, indrindra fa ireo tovovavy nanao tsy omby aloha tamin’ny fiandrasana an’izay ho safidin’i ndretsa. Tsy zakan’ny eritreritr’izy ireo ny nahafantatra fa ilay zazavavy efa natosiky ny vintana hanao sesitany ny tenany no naharombaka an’ilay diamondra sarotra alaina tao an-tanàna. Nahatonga firaisan-kina tsy nahy tamin’ireo mpifandrafy ny fiarahan’i vaomihary sy i ndretsa. Nanao angaredona nandrafy an’i vaomihary izy rehetra. Tao ny nangarika, nila kisa, naneso, sy ny sisa. Nisy aza ireo sahy namoaka vava mihitsy fa raha mbola mikiry hiaraka amin’i dokotera ndretsa i vaomihary dia tsy maintsy hahita ny tsy fahitany. Tsy nampihontsona an’i vaomihary anefa izany rehetra izany. Mafy orina ny fitiavany an’i ndretsa ka tsy hisy hahahongotra an’izany na dia ny rivotra mahery indrindra eto amin’izao tontolo izao aza. Na dia nihatahan’ireo tovovavy rehetra niara-nihira taminy aza i vaomihary, dia tsy nahatsiaro ho singan-drery akory satria eo i ndretsa. Ilay itoeran’ny fitiavany. Ilay fanilon’ny hoaviny. Ilay antoky ny fahasambarany! Sambatra izy fa sady tia no tiana. Fa nahazo vahana indray ingahibe mpimasy tao an-tanàna. Niha-nitombo ireo olona nankao aminy, na dia efa somary nihataka taminy aza tao ho ao ny ankamaroan’izy ireny. Ny tovovavy no maro an’isa tamin’ireo niverina tany, fa misy ihany koa ireo ray aman-dreny sasany te-hitady ny soa ho an- janany, hono. Nohararaotin’ingahibe izany fiverenan’ny fahefany tao an-tanàna izany, ka nilazany fa ny masina ihany no manam-pahefana fa tsy misy ankoatr’izay. Noho izany, manomboka izao dia hampiseho ny tena heriny ny masina ka tsy hisangisangy intsony tsy ramatoa renin’i beza, intsony no hampiasain’ingahibe mpimasy amin’ny tetika hanapotehana an’i dokotera ndretsa, fa ireo fahavalon’izy sy i vaomihary mihitsy! Mandondona ny fitiavan’izy roa ny valifatin’ingahibe mpimasy sy ireo mpialona! Hitohy